Број на Службен весник: 10/2020

Датум на објава на Службен весник: 16.01.2020 година

**МИНИСТЕРСТВО ЗА ПРАВДА**

Врз основа на член 133 став (6) од Законот за извршување на санкциите („Службен весник на Република Северна Македонија“ бр. 99/19 и 220/19), министерот за правда, донесе

ПРАВИЛНИК ЗА НАЧИНОТ НА ВРШЕЊЕ НА СТРУЧЕН НАДЗОР ВРЗ РАБОТАТА НА КАЗНЕНО-ПОПРАВНИТЕ И ВОСПИТНО-ПОПРАВНИТЕ УСТАНОВИ

**Член 1**

Со овој правилник се пропишува начинот на вршење на стручниот надзор врз работата на казнено-поправните и воспитно-поправните установи (во натамошниот текст: установите).

**Член 2**

За време на редовниот, вонредниот и контролниот стручен надзор се врши непосреден увид во работењето на установите од страна на Управата за извршување на санкциите.

Редовниот надзор се врши по писмена наредба за спроведување на надзорот, која ја донесува директорот на Управата за извршување на санкциите.

**Член 3**

Редовниот надзор се врши во работно време и со претходно известување на установата.

**Член 4**

Од извршениот стручен надзор се составува записник кој содржи:

-   вид на надзорот кој се врши;

-   установа во која се врши надзорот;

-   ден и час на вршење на надзорот;

-   име и презиме на службеното лице од Управата за извршување на санкциите кој го врши надзорот;

-   наоди од утврдената состојба;

-   укажувања и препораки за надминување на евентуално утврдени повреди и недостатоци и

-   потпис на службеното лице од Управата за извршување на санкциите.

**Член 5**

Ако надзорот се спроведува од повеќе службени лица се составува еден записник, кој го потпишуваат сите службени лица од Управата за извршување на санкциите кои биле вклучени во спроведување на надзорот.

Примерок од записникот се доставува до директорот на Управата за извршување на санкциите, установата каде што е извршен надзорот, како и до судот надлежен за извршување на санкциите.

Записникот од извршениот редовен и контролен надзор се објавува на веб страната на Управата за извршување на санкциите, доколку е од значење за јавниот интерес.

**Член 6**

Вонреден надзор врз работата на установите може да се врши по добиени сознанија за нестручно и несовесно работење на установите преку претставки на осудени лица, вработени лица во установите или од други физички и правни лица, како и по сопствена иницијатива или иницијатива на надлежни органи и други институции.

**Член 7**

Контролен надзор може да се врши во делот на работењето на установата за кој од страна на директорот на Управата за извршување на санкциите е донесена наредба за отстранување на утврдените неправилности или за проверка на претходно дадени укажувања и препораки.

**Член 8**

Вонредниот и контролниот надзор се вршат без претходно известување на установата и може да се вршат и надвор од работното време.

За извршениот вонреден и контролен надзор, службеното лице од Управата составува записник согласно член 6 од овој правилник.

**Член 9**

Со денот на влегувањето во сила на овој правилник престанува да важи Правилникот за начинот на вршење на стручно-инструкторски надзор врз работата во казнено-поправните и воспитно-поправните установи („Службен весник на Република Македонија„ бр.20/11).

**Член 10**

Овој правилник влегува во сила наредниот ден од денот на објавувањето во „Службен весник на Република Северна Македонија“.

|  |  |
| --- | --- |
| Бр. 01-311/1 |   |
| 16 јануари 2020 година | Министер за правда, |
| Скопје | д - р**Рената Дескоска**, с.р. |